钦定古今图书集成/理学汇编/文学典/第096卷 > 卢儒
## 钦定古今图书集成/理学汇编/文学典/第096卷 > 卢儒

按《列朝诗集》，“儒字为己，昆山人。祖熙字公暨，洪武中
同知睢州，公武之弟也。父充颖，字次农，以公武死誓
不仕。为己博学能文，自负甚高。天顺初，以荐授中书
舍人，尝在翰林，上命撰《雪赋》甚急，诸公皆束手，儒援
笔立就，一时惊叹。”

按《苏州府志》：“儒字为己，充颖子。博学能文，善笔札，文
学韩、柳，书法欧、颜，自负甚高，或请其文稿，辄捧腹曰：
‘彼中有笥，卒难相尽’。陈孟东招饮，入门见胡仲子文
一册，即手持口诵，竟席不交客一语。乡显贵往候读
书阁中，久不出，子侄请至再，遽曰：‘尔何知？彼读何书
来’？寻以荐授中书舍人。尝被顾问，命作《雪赋》，儒援笔”
立成，屈其同辈。上深重之。所著有《重斋稿》。